b'\n_START_ARTICLE_\nNemir\xc4\x97liai\n_START_PARAGRAPH_\nNemir\xc4\x97lis (angl. undead, rus. \xd0\xbd\xd0\xb5\xd0\xb6\xd0\xb8\xd1\x82\xd1\x8c)\xc2\xa0\xe2\x80\x93 fantastin\xc4\x97 (mitin\xc4\x97) b\xc5\xabtyb\xc4\x97, kuri buvo mirusi, ta\xc4\x8diau v\xc4\x97liau prikelta. Nemir\xc4\x97liai\xc2\xa0\xe2\x80\x93 tai fantastini\xc5\xb3 b\xc5\xabtybi\xc5\xb3 klas\xc4\x97, kuriai priskiriami zombiai, vampyrai, mumijos, skeletai, g\xc5\xablai ir pan. Dalis nemir\xc4\x97li\xc5\xb3 yra \xc5\xbeinomi i\xc5\xa1 \xc4\xafvairi\xc5\xb3 taut\xc5\xb3 mit\xc5\xb3 ir folkloro, kitos\xc2\xa0\xe2\x80\x93 sukurtos fantasy ir siaubo knyg\xc5\xb3, \xc5\xbeaidim\xc5\xb3, film\xc5\xb3 k\xc5\xabr\xc4\x97j\xc5\xb3. Tiek folklore, tiek fantasy jie laikomi Blogio ar Chaoso b\xc5\xabtyb\xc4\x97mis, prie\xc5\xa1i\xc5\xa1komis viskam, kas gyva (bent jau \xc5\xbemon\xc4\x97ms).\n_START_SECTION_\nAtsiradimas\n_START_PARAGRAPH_\nTeigiama, kad nemir\xc4\x97liai atsiranda keliais b\xc5\xabdais._NEWLINE_Dalis j\xc5\xb3 atsiranda savaime\xc2\xa0\xe2\x80\x93 lavonus, skeletus ar kitokius palaikus atgaivina ir \xe2\x80\x9enemir\xc4\x97li\xc5\xa1k\xc4\x85\xe2\x80\x9c gyvyb\xc4\x99 juose palaiko magin\xc4\x97 energija. Arba mirusi\xc5\xb3j\xc5\xb3 sielos savaime \xc4\xafgauna geb\xc4\x97jim\xc4\x85 veikti \xc5\xa1iame pasaulyje._NEWLINE_Kitus tikslingai (ar kartais nety\xc4\x8dia) naudodami magij\xc4\x85 sukuria magai, dvasios, demonai. Nemir\xc4\x97l\xc4\xaf suk\xc5\xabr\xc4\x99s magas gali j\xc4\xaf valdyti ir panaudoti savo tikslams (kaip kovotoj\xc4\x85, asmens sargybin\xc4\xaf, sarg\xc4\x85 ir pan.). Dar vienas b\xc5\xabdas\xc2\xa0\xe2\x80\x93 gyvas \xc5\xbemogus gali tapti nemir\xc4\x97liu d\xc4\x97l prakeikimo ar ypatingos ligos. Li\xc4\x8dais magai tampa savo noru, specialiu maginiu ritualu, siekdami padidinti savo magi\xc5\xa1kas galias._NEWLINE_Vaiduokliais neretai tampama, kai mir\xc5\xa1tantysis valios pastangomis sulaiko savo siel\xc4\x85 \xc5\xa1iame pasaulyje, kad \xc4\xafvykdyt\xc5\xb3 ka\xc5\xbekoki\xc4\x85 neatlikt\xc4\x85 u\xc5\xbeduot\xc4\xaf, atker\xc5\xa1yt\xc5\xb3 savo prie\xc5\xa1ams ir pan.\xc2\xa0\xe2\x80\x93 ko nepadar\xc4\x97 b\xc5\xabdami gyvi.\n_START_SECTION_\nSilpnyb\xc4\x97s\n_START_PARAGRAPH_\nFolklore ir fantasy paprastai teigiama, kad visiems nemir\xc4\x97liams (ar daliai j\xc5\xb3) nekenkia paprastos atakos (kai kur teigiama, kad \xe2\x80\x9e\xc5\xbeemesnieji\xe2\x80\x9c k\xc5\xabniniai nemir\xc4\x97liai gali b\xc5\xabti nukauti ir paprastais ginklais, ta\xc4\x8diau tam juos reikia tiesiog sukapoti \xc4\xaf gabalus). Ta\xc4\x8diau nemir\xc4\x97liai jautr\xc5\xabs atakoms \xc5\xa1ventais ar pa\xc5\xa1ventintais objektais (pvz., \xc5\xa1ventintu vandeniu) arba magi\xc5\xa1kais ginklais. Taip pat nemir\xc4\x97lius galima nukauti kerais, dvasine pastanga (vadinamasis varymas, kur\xc4\xaf gali atlikti dvasininkai, ypa\xc4\x8d naudojant dvasininko religijos simbol\xc4\xaf, pvz., kry\xc5\xbei\xc5\xb3), taip pat ugnimi. Skirting\xc5\xb3 r\xc5\xab\xc5\xa1i\xc5\xb3 nemir\xc4\x97li\xc5\xb3 jautrumas visiems \xc5\xa1iems kaunantiems poveikiams gana varijuoja._NEWLINE_Vampyrai tradici\xc5\xa1kai galutinai nukaunami mediniu kuolu, kuris turi perverti \xc5\xa1ird\xc4\xaf (kai kuriose tradicijose vampyrai gali b\xc5\xabti tam nejautr\xc5\xabs, bet nukaunami kitaip)._NEWLINE__NEWLINE_Zombiai gali bandyti atakuoti ir b\xc5\xabdami sukapoti \xc4\xaf gabalus. Neretai teigiama, kad norint paprastai sunaikinti zombius reikia nukauti asmen\xc4\xaf, kuris juos suk\xc5\xabr\xc4\x97 (jei tai sukurtieji zombiai) ar sunaikinti didel\xc4\x99 j\xc5\xb3 k\xc5\xabno dal\xc4\xaf. Tod\xc4\x97l \xc5\xa1\xc5\xabviai stambiais \xc5\xa1ratais efektyvesni prie\xc5\xa1 zomb\xc4\xaf, negu paprastos kulkos._NEWLINE__NEWLINE_Skeletai laikomi silpniausiais nemir\xc4\x97liais, kuriuos gana lengva \xc4\xafveikti kirstyni\xc5\xb3 ginklais. Duriamieji ginklai prie\xc5\xa1 skeletus neefektyv\xc5\xabs, kadangi duriant \xc4\xaf skelet\xc4\x85 smaigalys nuslysta, ir pataikoma \xc4\xaf tu\xc5\xa1tum\xc4\x85 tarp kaul\xc5\xb3). Pagal kai kurias sistemas sukapoti skeletai gali v\xc4\x97l \xe2\x80\x9esusimontuoti\xe2\x80\x9c, tod\xc4\x97l norint juos sunaikinti, reikia naikinti magija ar tiesiog sudeginti. Li\xc4\x8dus pa\xc5\xbeeid\xc5\xbeia kerai (ypa\xc4\x8d gydomoji magija), ugnis._NEWLINE__NEWLINE_Gydomoji magija laikoma itin efektyvia kovos priemone prie\xc5\xa1 nemir\xc4\x97lius, kadangi nemir\xc4\x97liai laikomi savoti\xc5\xa1ka prie\xc5\xa1ingybe gyvybei._NEWLINE_Bek\xc5\xabni\xc5\xb3 nemir\xc4\x97li\xc5\xb3 visi\xc5\xa1kai neveikia paprasti ginklai. Ta\xc4\x8diau vaidmen\xc5\xb3 \xc5\xbeaidimuose da\xc5\xbenai teigiama, kad juos veikia (ar tiesiog u\xc5\xbemu\xc5\xa1a) saul\xc4\x97s \xc5\xa1viesa. U\xc5\xbeker\xc4\x97ti ginklai bek\xc5\xabnius nemir\xc4\x97lius \xc5\xbeeid\xc5\xbeia, ta\xc4\x8diau \xc5\xbeeidimo lygis priklauso nuo u\xc5\xbeker\xc4\x97tumo lygio (smogiant bek\xc5\xabniui nemir\xc4\x97liui ginklas be poveikio pereina per nematerial\xc5\xb3 nemir\xc4\x97lio k\xc5\xabn\xc4\x85, ta\xc4\x8diau gele\xc5\xbet\xc4\x99 ar antgal\xc4\xaf \xe2\x80\x9epersunkusi\xe2\x80\x9c magija \xc5\xbeeid\xc5\xbeia._NEWLINE_Teigiama, kad vampyrams ir daugeliui bek\xc5\xabni\xc5\xb3 nemir\xc4\x97li\xc5\xb3 tekantis vanduo yra ne\xc4\xafveikiamas barjeras\xc2\xa0\xe2\x80\x93 net skraidantys nemir\xc4\x97liai negali vir\xc5\xa1 jo praskristi. Itin jautriomis paprastam vandeniui laikomos mumijos, nes vanduo tirpina j\xc5\xb3 k\xc5\xabn\xc4\x85._NEWLINE_Kai kuriose kult\xc5\xabrose teigiama, kad nemir\xc4\x97liai vengia kai kuri\xc5\xb3 augal\xc5\xb3, pavyzd\xc5\xbeiui, \xc4\x8desnako, kurpel\xc4\x97s, \xc5\xa1ermuk\xc5\xa1nio, lazdyno, gluosnio, bugienio, palisandro. Matyt, kad \xc5\xa1i tradicija pagr\xc4\xafsta ikikrik\xc5\xa1\xc4\x8dioni\xc5\xa1ku tik\xc4\x97jimu, kad kai kurie augalai yra \xc5\xa1venti. Dar viena priemon\xc4\x97 nuo nemir\xc4\x97li\xc5\xb3\xc2\xa0\xe2\x80\x93 valgom\xc4\x85ja druska nupilta juosta.'